gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu fr gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : ઓમકારનાથ (સર્જિકલ સ્ટ્રાઇક - ૫)
ખંડ ધ્રૂજી ઊઠ્યો. બૉમ્બધડાકો એવો તીવ્ર હતો કે રૂમના કાચ ખણણણ કરતા તૂટી પડ્યા.
1  |  2  |  3  |  4  |  5  |
અંદર ચીસાચીસ થઈ રહી. પાંચેય મહારથી ટેબલ નીચે ભરાઈને થરથર ધ્રૂજતા હતા.
મહેતા આણિ મંડળી ખરેખર અલ-કાયદાના આદમી હતા? વિલાના પાછળના હિસ્સામાં ફૂટેલા બૉમ્બે આવો ધડાકો સરજ્યો, બીજા કેટલા બૉમ્બ મૂક્યા હશે? ક્યારે ફાટશે? બારીના કાચ તૂટ્યા હતા, પણ એ રસ્તેય ભાગીને જવું ક્યાં? મેદાનમાં ડાયનામાઇટ ન છુપાવ્યા હોય એની ખાતરી ખરી?
દરેકને પોતાના જાનની પરવા હતી, દરેક જણ આતંકવાદીને કોસતું હતું, તેમના માનવઅધિકારની ઊંચી વાતો સાંભરતી પણ નહોતી. ‘આઇ ટેલ યુ...’
બિજલીએ બોલવાની હિંમત કરી, ‘આ આતંકવાદીઓ સામે કડકમાં કડક હાથે કામ લેવું જોઈએ. ફાટીને ધુમાડે ગયા છે સૌ.’
બાકીના પોતાને તાકી રહ્યા એટલે તે વધુ ભડકી, ‘હું આ સ્ક્રિપ્ટ નથી વાંચતી. ધીસ ઇઝ રિયલ.’
પછી ધ્રૂજતા હાથે પતિને ફોન જોડ્યો...
‘વિકી, અમે અલ-કાયદાની જાળમાં ફસાયા છીએ. અરે, બ્રેકિંગ ન્યુઝ માટે નથી કહેતી. તારા પેલા મિનિસ્ટરને કહીને કોઈ પણ હિસાબે મને બચાવ, અહીં હેલિકૉપ્ટર મોકલ...’
ત્યારે બાકીનાએ જાણ્યું કે તેમની ચૅનલનું ફાઇનૅન્સ દેશના લઘુમતી કોમના પ્રધાનશ્રીનું છે અને તેમના ઇશારે પાકિસ્તાનની તરફેણમાં હેવાલ પ્રસારિત થતા હોય છે! પત્રકારો પણ વ્યવસ્થાનો હાથો બને એ કેવું?
‘આખી જિંદગી મારી મા પાર્ટિશનના જમાનાની કથા કહેતી રહી. બહુ બેરહેમીથી મારાં નાના-નાનીને હિન્દુઓએ મારી નાખેલાં... એ તો હજી સમજાય, પણ આજે તો અપનાવાલા જ આપણો ભોગ લેવા બેઠા છે. યા ખુદા!’
ભટ્ટસાહેબના ઉછેરમાં દેશ વિરુદ્ધ, હિન્દુત્વ વિરુદ્ધ ઝેર ભર્યું છે અને એની પ્રતિક્રિયા તેમનાં બયાનોમાં ઝબકે છે; પણ આજે પોતાના પર એ જ ટેરર ઝળૂંબતા બધી ફિલસૂફીનું બાષ્મીભવન થઈ ગયું!
‘મને ગલ્ફ કન્ટ્રીમાંથી ભારે ફન્ડ મળે છે એટલે બુદ્ધિજીવીને શોભતાં નિવેદનો કરવાં પડે છે. બાકી બૉમ્બ આપણા માથે જ ફૂટવાનો હોય તો હું તો કહીશ કે સરકારે આજે પાકિસ્તાનને રહેંસી નાખવું જોઈએ. લોકોની જિંદગી કંઈ સસ્તી છે!’
અત્યારે ઝુબેદા ખાતૂનને કળા, સંસ્કૃતિ યાદ નહોતી આવતી.
‘બધી કમબખ્તી પૉલિટિક્સની છે.’ અશરફે ઊભરો ઠાલવ્યો, ‘વિરોધી પાર્ટીના હાઇકમાન્ડની સૂચના મુજબ નાચવું પડે છે. બાકી ક્યાંય અસહિષ્ણુતા પણ નથી અને પાકિસ્તાન સાથે તો યુદ્ધ કરીને એને ખતમ કરવું જોઈએ. એ વિના આતંકવાદનો અંત નથી આવવાનો.’
અશરફ ભલે દોષ પૉલિટિક્સને આપે, પૉલિટિશ્યનોની નીતિને અનુસરીને પોતે કેટકેટલો લાભ ખાટ્યો એ પણ હકીકતને?
‘મારે પાકિસ્તાની કલાકારોને લેવા પડે છે ડી ગૅન્ગના દબાણે.’ કિરણે દબાતા સૂરમાં એકરાર કર્યો‍ર્‍, ‘ખંડણી કરતાં એ સસ્તું પડે.’
આમાં ક્યાં છે કલાનું આદાનપ્રદાન?
દરેકનો હિડન ઇન્ટરેસ્ટ ખુલ્લો પડી ગયો. પોતાના પગ તળે ટેરર બૉમ્બ આવતાં દરેકના હોશ ઊડી ગયા, આતંકવાદીઓને મારવા દરેક જણ બહાવરું બની ગયું. વિના પુરાવા પાકિસ્તાનને ભાંડવા માંડ્યા...
બિચારા જાણતા નહોતા કે આખી ઇવેન્ટનું લાઇવ રેકૉર્ડિંગ થઈ રહ્યું છે જેનું અનએડિટેડ વર્જન યુટ્યુબ પર અપલોડ થઈને આખી દુનિયામાં જોવાઈ રહ્યું છે!
બીજો ધડાકો ન થતાં હળવી ધરપત અનુભવતા પાંચે જણ વળી ચોંક્યા. એકસાથે ચાર-છ હેલિકૉપ્ટરનાં ધાડાં ચકરાવા લેવા લાગ્યાં. અલ-કાયદાની આર્મી આવી પહોંચી કે શું? જીવ ડૂબવા લાગ્યો ત્યાં...
ધડામ દઈને દરવાજો ખૂલ્યો.
ઓમકારનાથ-તાનિયાને જોઈને ગળે શોષ પડ્યો. ‘આ બધું શું છે?’ એવું પુછાયું પણ નહીં. રખેને તેમની પાસે એકે-૪૭ હોય!
‘કેવો લાગ્યો આતંકવાદનો અનુભવ? પાકિસ્તાનનો દેખીતો વાંક છેને? કે પુરાવા જોઈશે? હજી કલાની આદાનપ્રદાન કરવી છે?’
ના-ના, નો. કોરસ બોલ્યું... આતંકવાદનો ખાતમો કરો, આતંકવાદીઓનું એન્કાઉન્ટર કરો, પાકિસ્તાન પર અણુઅટૅક કરો...
અહીં ક્યાંય સૅફ્રન ટેરરિઝમ નહોતું. મુસ્લિમોને અન્યાય થયાનો આલાપ નહોતો.
તેમને રોકવા ઓમકારનાથે હાથ ઊંચો કરવો પડ્યો. ‘શાંત. આ જ જવાબ મીડિયાને આપજો.’
રહસ્યમય સ્મિત ફરકાવીને તેઓ તાનિયાને લઈને અદૃશ્ય થયા ને બીજી ઘડીએ મીડિયાનું ધાડું ધસી આવ્યું.
‘કિરણ, તમને ડી ગૅન્ગે ક્યારે ધમકી આપી? મૅડમ ઝુબેદા, તમને મળતા ફન્ડની વિગતો આપશો? અશરફ, હાઇકમાન્ડ પાસેથી તમે કેટલો લાભ લીધો? બિજલી, તમે જાણો છો કે તમારી ચૅનલના છૂપા માલિક મિનિસ્ટરસાહેબ કેટલા ક્રાઇમ કેસમાં સંડોવાયા છે? અને ભટ્ટસાહેબ, બંટવારામાં હિન્દુઓએ જે ભોગવ્યું એનો ચિતાર છે તમારી પાસે?’
જેની સામે અત્યંત છટાથી બોલતા એ કૅમેરા દુશ્મન જેવો લાગ્યો, પણ શું થાય?
સૌ બઘવાયા. ચૉપરમાં અલ-કાયદાવાળા નહીં, મીડિયા આવ્યું હતું એ સમજાયું. આ તો અમારી બદનિયત, ડબલ સ્ટાન્ડર્ડ ઉઘાડાં પડી ગયાં.
‘હવે એ પણ જાણી લો કે તમારો મુખવટો ચીરવા, તમારા વેસ્ટેડ ઇન્ટરેસ્ટ તમારા જ મોંએ કબૂલવા માટેની અમારી આ સર્જિકલ સ્ટ્રાઇક હતી...’ તાનિયા આટલું કહેવા ડોકાઈ, ‘તમને ભ્રમમાં રાખવા ચૉપર ઉડાવેલું. અમે ચેતવણીરૂપે કરેલા ધડાકામાં કોઈના જાનને નુકસાન થયું નથી, હા, મિલકતને થોડીઘણી મરમ્મત કરાવવી પડશે, પણ બદલામાં મળેલો ફાયદો ઘણો છે.’
સેલિબ્રિટી ધોળીધબ. આ તો જબરા ફસાયા!
દેશભરમાં આ વિશિષ્ટ સર્જિકલ સ્ટ્રાઇક ગાજી. તાનિયા-ઓમકારનાથ હીરો બની ગયાં. સ્વયં વડા પ્રધાને અંગતપણે તેમને અભિનંદન આપ્યાં.
આ પાંચના હાલહવાલ જોઈને બાકીના બુદ્ધિજીવીઓ કોઠીમાં મોં ઘાલી ગયા. એવું પણ કેમ કહેવાય કે આર્મીના એક્સ-ઑફિસરે ગેરકાયદે બૉમ્બ બનાવવાનો ગુનો કર્યો‍ છે, સેલિબ્રિટીઝ પર માનસિક ત્રાસ ગુર્જાયો છે! કોઈની પણ તેમની તરફેણમાં આવવાની હિંમત ન થઈ.
‘કોઈ આવશો પણ નહીં’, મીડિયાને આપેલા એક્સક્લુઝિવ ઇન્ટરવ્યુમાં ઓમકારનાથની ચેતવણી ધારદાર હતી. ‘બહુ સાંખી લીધા અમે તમને. સાનમાં સમજી જાઓ. આજે પાંચ સેલિબ્રિટીની ધરપકડ થઈ છે, કાયદો એનું કામ કરશે; પણ પબ્લિકે પોતાનો પાવર દેખાડવો પડશે. જતું કરવાની વૃત્તિને તિલાંજલિ આપો. દેશમાં રહીને દેશનું ખોદતા લોકોને લાત મારીને હાંકવાની કટ્ટરતા હવે કેળવવી પડશે. એમાં જ આપણી ભાવિ પેઢીનું સુખ છે....’
તેમના શબ્દો નવી પેઢીના દિમાગમાં છપાઈ ચૂક્યા છે. ભટ્ટ, ઝુબેદા, અશરફ, કિરણ કે બિજલીમાંથી હવે કોઈ અહીં રહી નથી શકવાનું.
અહીંથી તેમને જાકારો છે. પાકિસ્તાન આવકારે તો આવકારે!
આઇલૅન્ડના બનાવના દસમા દિવસે ઓમકારનાથે આખરી વિદાયની તૈયારી કરી લીધી છે. પરમ દહાડે બનાવેલી વસિયતમાં સઘળી મિલકત તાનિયાના નામે કરતાં પિતૃત્વની લાગણી અનુભવી હતી. તેના સાથ વિના મારું મિશન કામિયાબ ન રહ્યું હોત... મયૂરી, તું તેને મળી હોત તો અચૂક દત્તક લેવાનું કહેત!
ઓમકારનાથે પાંપણ ભીની ન થવા દીધી : મારું મિશન પૂરું થયું, હવે જીવન સમેટવામાં દેરી નથી કરવી... તાનિયા આવી જાય એ પહેલાં...
ઊંડો શ્વાસ લઈને તેમણે કબાટના ચોરખાનામાંથી રિવૉલ્વર કઢી. ગન લોડેડ રહેતી એટલે ચેક કરવાની જરૂર નહોતી. બસ, કપાળે ટેકવી ટ્રિગર દબાવવાનું હતું...
- અને ક્લચ ખેંચીને તેમણે ટ્રિગર દબાવ્યું.
પોલા અવાજે ઓમકારનાથ ધ્રૂજી ઊઠ્યા. મૅગેઝિન તપાસતાં ચોંકી જવાયું. ગન ખાલી હતી. છમાંથી એકેય ગોળી ન મળે.
આમ કેમ? ગનમાંથી ગોળી જાય ક્યાં?
રઘવાયા બનીને તેમણે કબાટ ફંફોસ્યું, પણ વ્યર્થ!
‘ગોળી તમને કબાટમાંથી નહીં મળે.’
દરવાજે તાનિયાના સાદે ઓમકારનાથ ભડક્યા : તું શું બોલી ગઈ?
‘એ જ જે તમે સાંભળ્યું.’ તાનિયા મક્કમ ચાલે ભીતર પ્રવેશી. ઓમકારનાથ તેની સાથે નજર ન મેળવી શક્યા.
‘તમે શું માનો છો, તમને કૅન્સર હોવાનું મારાથી કેટલોક વખત છાનું રહેવાનું હતું?’ તાનિયાના ઠપકામાં ભીનાશ હતી, ‘સર્જિકલ સ્ટ્રાઇક અંગે તમને અભિનંદન દઈ ફૅમિલી ડૉક્ટર શાહે મારો સંપર્ક કરીને પૂછ્યું હતું : તારા સરને હવે તો બીજી ટેસ્ટ કરવાની ફુરસદ મળશેને?’
ઓમકારનાથથી નજર ન મેળવાઈ.
‘જોકે મારે તમને ધકેલવાની જરૂર ન રહી. બીજા દહાડે તમે જાતે જ તેમના ક્લિનિક પર પહોંચ્યા. કૅન્સરના કન્ફર્મેશનનો રિપોર્ટ મેં તેમની પાસેથી મેળવ્યો.’ તાનિયા હાંફી ગઈ, ‘બીમારી જાણીનેય તમે ઇલાજ શરૂ ન કરાવ્યો એનો મતલબ શું? તમે લાગણી કે દદર્‍ દેખાડતા નથી, પણ હું જાણું છું કે તમે મૅડમની યાદમાં ઝૂરો છો. તેમની તસવીરને તાકીને ફરી મળવાનો વાયદો જ ઘૂંટતા હો, ખાસ કરીને બીમારીનું જાણ્યા પછી. બસ, આટલું કળાતાં મેં વાંદા મારવાની દવા પણ ઘરમાં રાખી નથી તો ગનમાંથી ગોળી કાઢવાનું ચૂકતી હોઉં! માની લો, તમને બચાવવાની મારી એ સર્જિકલ સ્ટ્રાઇક હતી!’
તાનિયાની કાળજીએ ગદ્ગદ બનાયું, પણ એમ કરીને તે મારી મુક્તિની આડે આવી રહી છે!
‘તું નથી જાણતી તાનિયા, મને રિબામણી પસંદ નથી. મારા ચેતકને મેં...’
‘જાણું છું એ કિસ્સો. તમે જે કર્યું એ ચેતકના હિતમાં હતું.’
‘સુસાઇડ મારા હિતમાં છે તાનિયા - એક બહાનું છે મયૂરીને પામવાનું.’
‘મને તમારી પાસે આવી અપેક્ષા નહોતી સર.’ તાનિયાએ નિ:શ્વાસ નાખ્યો. ‘તમે ફાઇટર છો. લૂઝરની જેમ કેમ વર્તી શકો? જીવશો તો દેશ માટે ઘણું કંઈક કરી શકશો. મૅમને પણ એ ગમશે જ.’ તાનિયાએ નજરો મેળવી. ‘પત્ની પાછળ મરવા કરતાં આ પુત્રી ખાતર જીવશો એ મૅમને વધુ રુચશે.’
ખલાસ. ઓમકારનાથની આનાકાની ઓગળી ગઈ. ક્યારેક ઝંખેલી પુત્રીની કામના આજે પૂરી થતી હતી. તસવીરમાં મયૂરી પણ કેવી ઝળહળી ઊઠી!
ઓમકારનાથને એનો સંતોષ વિશેષ.
વધુ એક ફાઇટ માટે તેઓ તૈયાર હતા અને તેમનું ઊગરવું દેશ માટે ઉપકાર જ રહેવાનું એમાં સંદેહ હોય ખરો!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.